Osnovna šola Vrhovci

Projektna dokumentacija DGD obravnava reorganizacijo prostorov v južnem traktu šole, ki je bil delno že razširjen in nadzidan leta 1999. Glede na zahteve in projekcije števila učencev v prihodnjih letih, se s predvidenim posegom dopolni potrebe šole.

S prizidavo na SV delu objekta in rekonstrukcijo južnega trakta, se pridobi štiri nove učilnice, sanitarije in razširitev telovadnice. Prizidava na SZ delu oblikuje nov šolski vhod z nadstrešnico ter vhodno ložo z garderobami prve triade in novim dostopom v južni trakt. Zaradi reorganizacije tlorisa in arhitekturne zasnove novega prizidka ter vhodne lože, se porušita vzhodni in zahodni sanitarni stolpič ter obstoječa razširitev telovadnice z dvokapno streho, ki sega tudi preko učilnice likovnega pouka. Zaradi poenotenja obstoječe konstrukcije z novo ravno streho prizidave, se poruši tudi streho in obodne stene likovne učilnice in jih na novo pozida. Predviden je tudi nov jašek za dvigalo.

Nova požarna zasnova južnega trakta predvideva dve novi požarni stopnišči na koncu hodnika, ki nadomestijo obstoječo vertikalno komunikacijo ob tribunah. Le-ta se poruši, na njenem mestu pa se pozida nova učilnica v vsaki etaži.

V pritličju so učilnice namenjene prvi triadi, z novimi sanitarijami in novo razširitvijo telovadnice, ki se navezuje na obstoječe stanje. V južni trakt se uredi nov dostop preko garderob v novi vhodni loži šole, predprostor vhoda pa se razširi še pod novo nadstrešnico. V pritličju se ohranja učilnica tehničnega pouka, del njene površine pa se nameni jašku za dvigalo.

V nadstropju so tudi učilnice prve triade z novimi sanitarijami ter novo pozidavo likovne učilnice na mestu obstoječe.